C 152/166
FI
Euroopan unionin virallinen lehti
6.4.2022
Euroopan talous- ja sosiaalikomitean lausunto aiheesta ”Ehdotus Euroopan parlamentin ja neuvoston asetukseksi Euroopan unionin alueelle suuntautuvan laittoman maahantulon yhteydessä ihmis­ kauppaa tai maahanmuuttajien salakuljetusta helpottavien tai harjoittavien liikenteenharjoittajien vastaisista toimenpiteistä” (COM(2021) 753 – 2021/0387(COD)) (2022/C 152/27)
Yleisesittelijä: Cristian PÎRVULESCU
Lausuntopyyntö
Euroopan parlamentti, 13.12.2021 neuvosto, 16.12.2021
Oikeusperusta
Euroopan unionin toiminnasta tehdyn sopimuksen 304 artikla
Komitean täysistunnon päätös
9.12.2021
Vastaava jaosto
”ulkosuhteet”
Hyväksyminen täysistunnossa
9.12.2021
Täysistunnon nro
565
Äänestystulos (puolesta / vastaan / pidättyi äänestämästä) 159/15/09
1.
Päätelmät ja suositukset 1.1 Euroopan talous- ja sosiaalikomitea (ETSK) suhtautuu komission ehdotukseen myönteisesti ja katsoo, että mahdollisten seuraamusten määrääminen liikenteenharjoittajille on perusteltu toimenpide, joka EU:n ja jäsenvaltioiden on toteutettava.
1.2 ETSK huomauttaa kuitenkin, että lainsäädäntötoimen käynnistänyt kriisi Valko-Venäjän ja EU:n rajalla on monimutkaisempi ja sillä on paljon laajempia vaikutuksia kuin mihin ehdotetuilla välineillä pystytään puuttumaan.
1.3 Komitea on erittäin huolissaan Valko-Venäjän hallituksen autoritaarisesta kehityksestä ja tuomitsee kaikenlaiset kansalaisiin, tiedotusvälineisiin, poliittisiin puolueisiin, kansalaisyhteiskunnan organisaatioihin ja työmarkkinaosapuoliin kohdistuvat sorto- ja uhkailutoimet.
Se tuomitsee myös sen, että Valko-Venäjän hallitus on järjestänyt henkilöiden siirtämisen kolmansista maista omalle alueelleen tarkoituksenaan pakottaa heidät EU:n ulkorajan ylitykseen.
Tämä teko, jossa käytetään hyväksi haavoittuvassa asemassa olevia ihmisiä ja heidän unelmiaan ja vaarannetaan heidän terveytensä ja turvallisuutensa, on tuomittava.
1.4 ETSK pitää tärkeänä kaikkien ihmisten ihmisarvon kunnioittamista ja heidän perusoikeuksiensa suojelua.
EU:n ensimmäisenä reaktiona tulisi olla asianomaisten ihmisten ihmisarvon ja oikeuksien palauttaminen.
1.5 ETSK kehottaakin lopettamaan välittömästi käännytykset EU:n alueelta maahan, missä ihmisten turvallisuus on vaarassa.
Kaikkien EU:n rajan ylittävien henkilöiden on halutessaan voitava hakea turvapaikkaa.
1.6 ETSK kehottaa Valko-Venäjän hallitusta varmistamaan, että sen alueella olevia ihmisiä ei kohdella huonosti, että he voivat hakea turvapaikkaa ja että heitä – palauttamiskiellon periaatteen mukaisesti – ei palauteta alkuperämaahansa, jos heidän henkensä ja turvallisuutensa ovat siellä vaarassa.
1.7 EU:n toimielinten on tehtävä monenvälistä yhteistyötä Valko-Venäjän kanssa ja varmistettava, että maa noudattaa turvapaikka-asioita ja ihmisoikeuksien suojelua koskevia kansainvälisiä sopimuksia.